# אפרים סידון

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אפרים סידון (נולד בשנת 1946), סאטיריקן ישראלי, סופר ילדים ומחזאי. מתגורר בירושלים.

סידון נולד בתל אביב. לאחר שרותו הצבאי שהה מספר שנים בקיבוץ ניר יצחק, ולאחר מכן למד באוניברסיטה העברית בירושלים. הוא החל את כתיבתו בעיתון הסטודנטים "פי האתון", בו השתתפו בכתיבה סאטירית גם ב. מיכאל, קובי ניב וחנוך מרמרי. חבורה זו המשיכה ל"zoo הארץ", מדור הסאטירה של השבועון "העולם הזה", יצרה את "ניקוי ראש" סדרת הסאטירה הנודעת של הטלוויזיה הישראלית, וכתבה גם לתוכנית "זהו זה" בראשיתה.

בשנות השמונים כתב סידון יחד עם ב. מיכאל את הסדרה הקומית המצליחה "קרובים קרובים" שהציבה מראה עקומה על המשפחה הישראלית ה"ממוצעת" ועסקה גם בסאטירה. בשנות התשעים כתב סדרת טלוויזיה קומית נוספת בשם "חצי המנשה". שתי הסדרות שודרו בטלוויזיה החינוכית.

לאורך כל שנות השמונים, כתב סידון מערכונים רבים ששודרו בתוכנית הבידור "סיבה למסיבה" של הערוץ הראשון (ערוץ הטלוויזיה היחידי באותה עת), בהם חיקה הבדרן טוביה צפיר דמויות של פוליטיקאים ישראלים. במיוחד זכור השיר הפארודי "עם אחד עם שר אחד" (פרפראזה על שיר ההתרמה "עם אחד עם שיר אחד"), בו גילם צפיר את מרבית שרי ממשלת האחדות של שמיר ופרס. הוא גם כתב מספר תוכניות בידור סאטיריות שהועלו על הבמה בכיכובו של צפיר. אחת המצליחות שבהן - "חגיגות סיום הרוטאציה" בשנת 1986.

סידון היה הכותב הראשי של התוכנית הסאטירית "החרצופים" ששודרה בשנות התשעים בערוץ 2. תוכנית זו צחקה על הפוליטיקה הישראלית (במיוחד על ממשלות נתניהו וברק), כשהיא משתמשת בבובות בדמות הפוליטיקאים.

היה בעל טור שבועי מחורז בעיתון "מעריב", בו הביע בצורה הומוריסטית עמדות פוליטיות וחברתיות מן הצד השמאלי של המפה הפוליטית.

סידון נחשב גם לסופר ילדים מוכשר. הוא כותב בחרוזים ובצורה הומוריסטית, בעיקר אגדות ילדים ועל ספרי התנ"ך. כמו כן חיבר הצגות ומחזות זמר לילדים כמו "טרזן וג'ין", "ספר הג'ונגל" (על-פי ספרו של רודיארד קיפלינג) ו"פצפונת ואנטון" (על-פי ספרו של אריך קסטנר). הוא כתב גם מחזות תיאטרון דרמתיים, כמו המחזה "מזריץ'" המתרחש בתקופת השואה.

בין ספרי הילדים שכתב:

- "מעלה קרחות"
- "עלילות פרדיננד פדהצור בקיצור"
- "אוזו ומוזו מכפר קאקארוזו"
- "סידון מספר אנדרסן"
- "ספר המשלים הגדול"
- "התנ"ך בחרוזים"

## [עריכה] קישורים חיצוניים

- אפרים סידון, באתר המכון לתרגום ספרות עברית
- אפרים סידון באתר "דףדף".
- אתר הבית של אפרים סידון באתר מרצה
- פזמונים של אפרים סידון באתר "שירונט".

מקור: http://he.wikipedia.org../../../%D7%90/%D7%A4/%D7%A8/%D7%90%D7%A4%D7%A8%D7%99%D7%9D_%D7%A1%D7%99%D7%93%D7%95%D7%9F.html

קטגוריות: סופרים ישראלים | סופרי ילדים ונוער | מחזאים עבריים | תסריטאי טלוויזיה ישראלים | מעריב | ניקוי ראש | קרובים קרובים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש